אלי גלפרין

ביוגרפיה

גלפרין נולד בפתח תקווה וגדל באריאל. הוא בוגר הסטודיו למשחק ניסן נתיב (למד בשנים 1994–1997).
את דרכו כסטנדאפיסט החל גלפרין בשנת 2001 בערבי במה פתוחה בפאב בתל אביב. בהמשך השתתף בערבי "חממת הסברס" בבית ציוני אמריקה.
בשנת 2003 הגיש פינת סטנד–אפ בתוכנית "שישי עם מיכל" בערוץ הראשון, עם מיכל זוארץ.
בשנת 2005 היה חבר קבוע בפאנל הגרסה המחודשת של תוכנית ההומור והסאטירה "יתוש בראש" שעלתה לאוויר ושודרה בגלי צה"ל ובטלוויזיה החינוכית.
במהלך השנים התארח והגיש פינות סטנד–אפ בתוכניות שונות, ובהן "חשיפה לצפון", "נבחרת החלומות" עם ג'קי לוי ולוסי אהריש, "בייבי בום", "קומדי בר" עם יעקב כהן ועוד.
החל משנת 2012 מעלה גלפרין את מופע הסטנד–אפ שלו "מופע בידור למבוגרים", שרץ בצוותא, קפה תיאטרון הקאמרי, תיאטרון גבעתיים ובכל רחבי הארץ.
מאז אפריל 2013, הגיש בתוכנית הבוקר של אורלי וגיא בערוץ 10 פינת הומור וסאטירה יומית בשם "החיים, הפקקים ומה שביניהם", בה משולבים דיווחי תנועה. לצד הדיווח על עומסים בכבישים, הוא הגיש קטעי סטנד–אפ קצר בענייני היום. את הפינה כתבו אלי גלפרין וחיים אלמקיס. בהמשך, החל גלפרין לערוך גם חידונים יומיים קצרים במסגרת התוכנית. עם מעברם של אורלי וילנאי וגיא מרוז לתוכנית בשעות הערב, המשיך גלפרין את פינתו במסגרת התוכנית "בוקר אור", עד סיום שידורה של התוכנית בינואר 2019. בסך הכל, ערך גלפרין כאלפיים חידונים במסגרת זו של תוכנית הבוקר.
בשנת 2014 השתתף אלי גלפרין בסרט "שושנה חלוץ מרכזי" בבימוי שי כנות, בתפקיד הרב. גלפרין השתתף במספר סרטים שיועדו למגזר החרדי, בהם "חרב דוד", "רגע גורלי" ועוד.
גלפרין השתתף בכמה סדרות טלוויזיה, ובהן "יובל המבולבל" בתפקיד קריין החדשות; עונה 2 של "האלופה" – בתפקיד גולדה; "גור ואוח", בתפקיד ילד בכיתה; "קופיקו", בתפקיד מתרגם יפני; "זנזורי", בתפקיד גרטנר מהעירייה; "קוויקי" בתפקיד הליצן; "מתי נתנשק?" – מיני סדרה מאת דלית קהן ו"בסימן ונוס" – מיני סדרה על–פי ספרו של אודי אדלמן. כמו כן, נטל חלק בפרסומות שונות.
גלפרין השתתף בסרטו של יגאל נידם "אחים", סרט שווייצרי–ישראלי, אשר זכה בפרס חביב הקהל בפסטיבל בינלאומי לסרטים בז'נבה.
גלפרין נשוי ואב לארבעה.

הופעות תיאטרון

במסגרת לימודיו ב"ניסן נתיב" שיחק בהצגות הבאות: "הדיפלומטים" – הפקת מקור מאת מיכאל גורביץ' ובבימויו; "לילה טוב" – הפקת מקור בבימויה של שירילי דשא; "טיל אוילנשפיגל" מאת גריגורי גורין ובבימויה של לנה קרנדלין. אלי היה שותף לתרגומו של המחזה מרוסית; "הינשוף" – מחזה מאת נסים אלוני, הפקת מקור בבימוי יוסי פולק.
לאחר שסיים את לימודיו התקבל ל"קבוצת הצעירים של תיאטרון הבימה" בניהולו האמנותי של אילן רונן. במסגרת קבוצת הצעירים של התיאטרון השתתף בהצגות: "מנדראגולה" מאת מקיאוולי בתפקיד ליגוריו; "מילכוד 22" מאת ג'וזף הלר בתפקיד מיילו מינדרבינדר; "מלחמת אחים" – הפקת מקור; "משחקי תיאטרון" – ערב אימפרוביזציה; "מעגל הגיר הקווקזי" מאת ברטולט ברכט.
בשנת 2000 עזב גלפרין את תיאטרון הבימה והחל את דרכו כקופירייטר במשרד הפרסום בלין–אדטו–כהן, שם עבד עד שנת 2003.
בשנת 2004 יצר יחד עם רועי צדוק, גיא מסיקה, מיכל לוי ואיילת רובינסון את מופע האימפרוביזציה "פותחים פה לשפן". המופע הציג ב"צוותא", בקפה תיאטרון הקאמרי וברחבי הארץ. הקבוצה "פותחים פה לשפן" התפרקה לאחר כחמש שנים. כיום הוא משתתף במופע האלתורים "פלפלים" עם רועי צדוק.
בשנת 2007 השתתף גלפרין בהצגה "ראש משוגע" מאת פול פורטנר בתיאטרון חיפה בבימויו של דן רונן.
בשנת 2008 השתתף בקומדיה "האמא של הרווקה" מאת אפי כהן, בבימויו של אלון אופיר, עם השחקנים חנה לסלאו, אורי גבריאל וליאת אקטע.
גלפרין השתתף בהצגה "רביזור" בתיאטרון תמונע, בבימוי ישי קרני, בתפקיד מפקח מוסדות החינוך.
בשנת 2015 השתתף בתפקיד אורח בסדרה "ג'ינג'י".

כתיבה

כתיבה לתוכנית הילדים "ברוכים הבאים לבית הספר חגבים"; חבר מערכת וכותב בתוכנית הרדיו "אשת חיל" – גלי צה"ל; עורך הספר "מאחורי המסיכה" – ספרה של טלי ורסנו–אייסמן (ספר הדרכה לילדים להתנהגות בעת מלחמה בהוצאת פיקוד העורף, ענף הסברה והדרכת אוכלוסייה).
גלפרין עוסק גם בכתיבה והנחיית ערבי חברה. בין היתר, כתה והנחה את אירועי החברה של החברות שטראוס, רדווד, אומריקס, פריסקייל, בנק הפועלים וקופת חולים כללית.